Szövegtan


1.

A szövegtan fogalma, tárgya, gyökerei

Fogalma

A szövegtan tudományosan rendszerezett (illetve sok tekintetben még ezután rendszerezendő) ismeretanyag a szövegről: funkciójáról, alaptermészetéről, makro- és mikroszerkezeti jellemzőiről. /Deme László, 1980/

A textológia a szöveg mibenlétét, formáját, felépítettségét, kommunikációs funkcióját, grammatikai, szemantikai, pragmatikai összetartó erejét, fonetikai eszközeit, stílusát, típusait vizsgáló interdiszciplináris tudományág. /Szikszainé/

Tárgya

A szövegtan új tudományágnak számít, az 1960-as évekre tehető a kialakulása. Egy integrálódási folyamat indult meg, melynek eredménye az ókorig visszanyúló szövegvizsgálati módszer és a szövegtan kialakulása.

Interdiszciplináris tudományág, szinte minden társadalom- és humántudománnyal érintkezik. Ebből következik, hogy tárgyának, lényegének tisztázása nehéz. A tudományágon belül is a terminológiai sokféleség, elnevezésbeli tarkaság jellemző. A különféle terminus technikusok azonban a különböző tudósok felfogását is tükrözik. 

· Szövegelmélet, szöveggrammatika, szövegtudomány néven is szokták nevezni. A ’80-as évek elejére kezdenek a részterületek körvonalazódni. Az elnevezésben a hagyományos grammatika tükröződik. Ez alapján beszélünk a következő részterületekről:

· Szövegfonetika: A legkevésbé kidolgozott részterület.

· Szöveggrammatika: A leginkább vizsgált terület. A kisebb grammatikai és tartalmi egységek szöveggé szerveződéséhez segít hozzá.

· Szövegszemantika

· Szövegpragmatika

A szöveg szerepe a textológiában kettős: 

· ha a kutatás anyaga, akkor szövegelemzésről (interpretáció) beszélünk,

· egyetlen konkrét szöveg esetén egyedi és egyszeri a szövegelemzés

· szövegcsoport esetén szövegtípus vizsgálata történik;

· ha a szöveg a kutatás tárgya, akkor jön létre a szövegtani elmélet. 

A textológia önállóságát saját kutatási tárgya, a szöveg biztosítja.

A textológia tárgyának megfelelően alakultak kutatási céljai:

· a szövegleírási elmélet és szövegelemzési módszer kimunkálása,

· azoknak a feltételeknek, lehetőségeknek, általános szabályszerűségeknek, eszközöknek a feltárása, amelyek a szövegképzéshez kellenek, illetve magának a szövegalkotás folyamatának kiderítése,

· a szövegbefogadás szabályszerűségeinek magyarázata,

· gyakorlati teendők szolgálata (a kommunikációs zavarok csökkentése vagy kiszűrése, a fordítás könnyítése, stb).

Gyökerei

A mai szövegtan tudományág gyökerei az ókorba nyúlnak vissza, szerteágazóak. Mindazokból a tudományokból táplálkozik, amelyek a szövegek alkotásával, vagy tanulmányozásával foglalkoztak, vagy foglalkoznak. Ezek a tudományok a következőek:

· Antik retorikák: Kidolgozták a szónoki beszéd létrehozásának fázisait, megszerkesztésének, előadásának szabályszerűségeit.
· Antik szövegkritikák, szövegfilológiák: Kialakították a görög és latin szövegek gondozásával a szövegvizsgálat alapvető módszereit.
· Középkori fogalmazástanok (ars dictandik): Másolva az ókori elődöket, biztosították a retorikai műveltség folytonosságát.
· Hermeneutika: A szövegek megértésének és magyarázatának lehetőségeit taglalja.
· Homiletikák (egyházi szónoklattanok): Alkalmazzák a retorikai eszközöket a gyülekezethez intézett vallásos tárgyú beszédekre, miközben a papi igehirdetés alapjává a bibliai szövegek magyarázatát teszik.
· Stilisztika: Az írott szöveg elméletként a különböző stílusfajtáknak leírását adja, a stíluselemeket rendszerbe foglalja.
· Poétika: Az irodalmi művek sajátságaival és összetevőivel, az irodalmi műfajokkal és formákkal foglalkozik.
· Modern nyelvelméletek (strukturalizmus, transzformációs generatív grammatika, Montague-elmélet): Érdeklődésük középpontjába a mondat szerveződése, átalakítása, illetve a közlési körülmények jellemzése került, előkészítve ezzel a szövegre figyelést.
· Kommunikációelmélet: Bebizonyította, hogy a nyelvi közlés nem választható el a nyelvi és nem nyelvi környezetétől.
· Új nyelvtudományi ágak (antropológiai nyelvészet, szociolingvisztika, beszédaktus-elmélet): Kiszélesítették a szövegvizsgálat szempontjait.
· Modern retorikák: Strukturális nyelvészeti alapon irodalomszemiotikai keretben írják le a műfajelmélet korszerűsítési szándékával a szépirodalmi nyelv kifejezőeszköz-rendszerét.
2.

A szöveg 

(a szöveg szó jelentése és eredete, definíciók)

A szöveg szó jelentése és eredete

A szöveg szó ma a köznyelvben többjelentésű. A Történeti és Etimológiai Szótár a következőképpen magyarázza meg keletkezését: „Nyelvújítási származékszó: a sző ige v-s tőváltozatából alkották –g képzővel… Jelentéstani alapja a sző igének ’kigondol, tervez’ jelentése volt. Mintájául a latin textere ’sző’: textus ’szövet: szöveg’ összefüggés szolgálhatott.” 

’Kigondol’ jelentésben ma is használjuk ezt az igét. Az eredeti jelentés: a szöveg ’összeszövődés’, megvan a szöveg idegen szós megfelelőjében is: textus (ez főként bibliai szöveg értelemben).

A szöveg szó először 1835-ben fordult elő a Magyar Tudós Társaság által kiadott zsebszótárban a német text szó megfelelőjeként.

Mi nem szöveg?

A szöveg „n” számú mondat strukturált, szemiotikai, stilisztikai egysége, egésze, melynek kommunikatív hatékonyságához az alábbi feltételek megléte elengedhetetlen: közös nyelvűség, közös előismeretek, közös előzmények, pillanatnyi beszédhelyzet. /Deme L./

Az esetek többségében az elemzőnek nem lehetnek aggályai amiatt, hogy szöveg-e az, amit lát vagy hall, pontosan azért, mert az alkotó azok szerint a szokásos szövegalkotási szabályok szerint építkezett, amelyek egybeesnek a befogadó elméleti vagy ösztönös szövegalkotási tudásával. Tehát amint a szövegalkotó automatikusan vagy tudatosan létrehozta szövegét, a szöveg jellemzőjévé vált a szövegjelleg, ezért ritkán kérdőjelezhető meg annak szöveg volta. Csak néhány határeset kelthet kétségeket a befogadóban:

· Nem szöveg például egy tartalomjegyzék, mert a címek által jelölt szövegek műfajának egyezése ellenére sincs köztük szemantikai-grammatikai kapocs.

· Antiszöveg például az „An-tan-tészusz” kezdetű gyermekmondóka. Annak ellenére, hogy rögzített formája van, és bár azt valószínűsítik, hogy kiszámolókból ferdült így el, mégis ma már csak a szöveg látszatát kelti.

· Álszöveg az, ahol nincs összefüggés az egymás után felvetődő gondolattöredékek között (pl.: József Attila: Szabad ötletek jegyzéke két ülésben).

· Agrammatikus szöveg: A szerző tudatosan megsérti a szövegalkotás grammatikai szabályait (hiányzó központozás, toldalékok elhagyása).

Határesetnek tekinthetők az egyetlen mondatból álló szövegek, mert ezek speciális szövegfajták, szövegszerű megnyilatkozások:

· Indulatszói produktumok, káromkodások, szitokszók: Sssz!, A kutyafáját!, Az ördög vigye el!

· Tájékoztató és befolyásoló funkciójú mondatok: Dohányozni tilos! Fűre lépni tilos!

· Állandósult szókapcsolatok, szólások, közmondások: A kutya is jómódjában vész meg.

· Szómondatok: Egyszavas, mondat formájú-funkciójú szövegek. Pl.: Nekem!, Lődd!, Kéz!

Definíciók:

1. Deme László (kommunikációelméleti gyökerű szöveg-meghatározás): 

A szöveg nyelvi formába öntött objektivizációja az egyéni pszichikai tartalom egy részletének, olyan terjedelemben és megformáltságban, amely elegendő ahhoz, hogy adott helyzetben a kifejezés és/vagy tájékoztatás és/vagy befolyásolás feladatát ellátva a teljesség és lezártság érzetét is felkeltse.

2. Balázs János (kommunikációelméleti és nyelvi alapú meghatározás):

A szöveg az a legnagyobb funkcionális egység, amely a nyelvi kommunikáció szerkezeti kerete, ebbe szerveződhetnek a mondatok, mint legkisebb kommunikációs egységek, a mondatokba szavak, a szavakba a morfémák, az utóbbiakba pedig a fonémák. Az értelmes nyelvi közlés kialakulásában ezek mindegyikének megvan a maga szerepe.

3. Nagy Ferenc (nyelvi és pszichikai oldalú meghatározás):

A nyelvi szöveg (beszédmű és írásmű) nyelvi jelek társadalmi érvényű összekapcsolódásán alapul. A szöveg a nyelvi egységek hierarchiájának a csúcsa. A szöveg nem egyszerűen grammatikailag a szoros kapcsolatban álló mondatok tömege, hanem lényegében az embert körülvevő világ sajátos tükörképe, a gondolkodás nyelvi formába öntött megtestesülése.

4. Tolcsvay Nagy Gábor:

A megnyilatkozás két hallgatás, azaz szünet, között létrehozott beszédmennyiség, ennek valamilyen formában rögzített változata a szöveg.

5. Wolfgang Dressler:

Az általános nyelvészet első professzora Ausztriában. A szöveg legfontosabb ismérvének a lezártságot minősíti.

6. Jurij M. Lotman:

Szöveg, modell, típus c. munkájában a szöveg alapvető sajátosságai közül hármat emel ki:

· Kifejezettség: A szöveg meghatározott jelekben van rögzítve és ebben az értelemben szemben áll a szövegen kívüli struktúrákkal.

· Elhatároltság: Az időben kibontakozó nyelvi szövegekben a kezdetben és a végben nyilvánul meg.

· Strukturáltság: A szöveg nem egyszerűen két külső határ között elhelyezkedő jelek egymásra következése, a szövegre a belső szervezettség jellemző, amely a szöveget strukturális egésszé változtatja.

3.

A szövegalkotás tényezői

Szöveg akkor jön létre, amikor valaki valakinek mond valamit valamiről. Aki megnyilatkozik, az a beszélő, akihez szól, az a hallgató. A két személy kapcsolatát nevezzük interszubjektív (személyközi) kapcsolatnak.

A 20. század elején a szövegalkotási folyamatot a kommunikáció-elmélet újabb terminusokkal látta el:

Karl Bühler német nyelvész nevéhez fűződik az a háromtényezős kommunikációs modell, amely a nyelvnek három funkcióját különíti el: 

Amikor a jel/szöveg a szövegalkotóval van kapcsolatban, 1.emotív funkcióról beszélünk. Amikor a jel a szövegértőre irányul, akkor beszélünk 2.felhívó (konatív) funkcióról. Amikor a szöveg a világra vonatkozik, akkor beszélünk 3.ábrázoló (referenciális) funkcióról.

Ezt a modellt vette át és fejlesztette tovább Roman Jakobson. Ő még három másik funkciót is megnevezett: 

· 4.Poétikai funkció: A nyelvi közlés magára a szövegre irányul.

· 5.Fatikus funkció: A közlés a beszélő és a hallgató közötti kapcsolatra terjed ki (pl.: üdvözlési formák, a csatorna működésére irányuló megjegyzések).

· 6.Metanyelvi funkció: A nyelv maga mint eszköztár kerül szóba (pl.: A virág főnév.)

4.

A szövegösszefüggés az utalás iránya, kiterjedése, jellege szerint

A szövegszerveződés alapvető feltétele a szövegösszefüggés. Ennek alapján tekintünk egy nyelvi jelsorozatot, egy mondatsort szövegnek. A szövegösszefüggés a szöveg makro- (a bevezetés és egységei, a tárgyalás és egységei, a befejezés és egységei) és mikroszerkezeti (mondat, mondattömb, bekezdés) részeinek összekapcsolódását, vagyis a szövegmondatok sorát megszerkesztetté tevő nyelvi és nem nyelvi (beszédhelyzet, a világra vonatkozó tudás) sajátosságokból fakadó összefüggés-hálózatot jelenti, amelynek következtében egységesnek, folyamatosnak érzünk egy szöveget.

A nyelvi összefüggés egy adott nyelvi rendszer eszközkészletére épül. Szembeszökően az elemek szövegen belüli (intratextuális) ismétlésében érhető tetten.

A nem nyelvi jellegű összefüggés a fogalmak kapcsolódásából és referenciális (azonos jeltárgyra) vonatkozásából adódik, de a nem nyelvi természetű szituáció és az előismeret is magyarázatként szolgál.

A szövegösszefüggés  fajtái megvalósulásának foka, erőssége szerint

A szövegösszefüggés megvalósulásának foka, erőssége szerint megkülönböztethetők (Weinreich):

· Koherens

· Majdnem koherens

· Kevésbé koherens

· Majdnem nem koherens

· Nem koherens (inkoherens) szövegek

Koherens (összefüggő) egy szöveg akkor:

· ha jelentést, megfelelő szövegvilágot tudunk hozzá kapcsolni;

· ha egyezés van az egymást követő szövegmondatok között, azaz meghatározott szövegelemek ismétlődnek (referenciális azonosság van köztük);

· ha az alapvető szövegalkotási szabály szerint a mondatok állításai között ellentmondás-mentesség és egymással összeférhetőség mutatható ki.

Inkoherens (összefüggéstelen) egy szöveg:

· ha egyetlen témát sem lehet tulajdonítani neki;

· ha a mondatsor tagjai összeférhetetlenek, ellentmondásosak.

A szövegösszefüggés fajtái hatósugara alapján

· Lineáris kohézió: A szövegmondaton túlmutató, a szöveg kisebb egységei közötti összefüggés. Ennek működése következtében az egymás után álló szövegegységek közvetlen, láncolatos, lokális grammatikai-szemantikai összefüggést mutatnak az egymásra utaló elemek referenciális azonossága miatt.

· Globális kohézió: A szöveg egészére vagy nagyobb egységére kiható szövegösszefüggés. Hatására jobbára strukturális-szemantikai-pragmatikai-stiláris eszközökkel válik kapcsolttá a szöveg.

A szövegösszefüggés az utalás iránya szerint

Mivel a szövegösszefüggést létrehozó utalásnak a névmással való helyettesítés az egyik leggyakoribb megjelenési formája, ezért az utalás fajtáinak bemutatására a példák névmásítás területéről valók. Apollóniosz Düszkolosz görög grammatikus elemezte először a szövegbeli utalás különféle módozatait. Bühler volt az első modern nyelvész, aki részletesen is kifejtette, hogy anaforikus használatukban a névmások magára a szövegösszefüggésre utalnak. Az anafora és katafora műszavakat is ő alkotta meg a görög ano (fent) és kato (lent) szavak mintájára (nála a szövegben elfoglalt helyre utal az irány).

Az utalás iránya szerint a forikus (utaló) elemeknek két nagy csoportja különíthető el: endofora (szövegen belüli utalás) és exofora (szövegen kívüli utalás). Ezeknek a proformáknak (helyettesítő utaló elemeknek) további három fajtájuk van:

· Anafora: A szövegben visszafelé utal, teljesen vagy részlegesen egy már előbb megfogalmazott és vele referenciálisan (valóságra vonatkozását tekintve) azonos nyelvi elemre mint előinformációra. Azt a nyelvi elemet, amelyre a névmás visszautal, azaz a névmással korreferens szövegelőzményt az anafora antecedensének nevezzük. Anaforikus elem leggyakrabban  a névmás, a névmási határozószó, az egyeztető és a tárgyra utaló igei személyrag. Az anaforikus elemek többnyire a mondat élén állnak, bár ez nem kötelező érvényű szövegalkotási szabály [pl.: Napok óta süt a nap. Ennek mindnyájan örülünk.]

· Katafora: A szemantikai ekvivalencia vagy pragmatikai kapcsolat alapján előre utal a szövegben majd csak ezután megjelenő elemre, azaz posztcedensre, mint utóinformációra [pl.: A kapun lévő táblán ez állt: Tilos a bementet!]

· Deixis: A deiktukus elem rámutató funkciójú. Egyrészt a nyelvi jelek egymás közötti kapcsolatát, másrészt a kommunikáció többi résztvevőjéhez való viszonyt jelzi. Deiktikus szerepűek a névmások (személyes, mutató, birtokos), határozószók (különösen a helyre utalók) és az igék időformái. A szövegen belüli elemre rámutatás a textuális deixis [pl.: E célkitűzés ma is érvényes. Itt, bevezetésül, e reformfolyamatnak csak néhány főbb mozzanatát szeretném felidézni.] A szövegen kívülre, a szituáció egy elemére: személyre, dologra, körülményre (helyre, időre, stb) esetleg gesztustól kísért rámutatás a referenciális deixis [pl.: Halála után előkerült Karinthy néhány notesze. Ide jegyezte fel legelőször ötleteit; az első villanást.]

A szövegösszefüggés az utalás kiterjedése szerint

· Pontszerű utalás: Egyetlen szóra – mint antecedensre – utal vissza a közelre mutató névmás [pl.: A könyvet nem lehet megszerettetni, mint valami tárgyat, valami portékát. Csak tok ez, melybe valami be van zárva.]
· Foltszerű utalás: Ha nem egyetlen szót helyettesít a forikus elem, akkor foltszerű az utalás, és kivétel nélkül mindig magas hangrendű a névmás [pl.: Vannak népek, amelyek idegenkednek a tolltól; vannak viszont, amelyek valósággal mániákusai a fogalmazásnak. Ezeket becsüljük.]
A szövegösszefüggés az utalás jellege szerint

Az utalás jellege szerint szövegszinten egyirányú vagy kölcsönös lehet. Egyirányú akkor, ha vagy csak előre, vagy csak visszautalás, vagy kizárólag rámutatás történik [pl.: Az emberek folyton beszélnek. Mióta megszülettek, szavak zümmögnek köröttük. Még álmukban is azokkal bíbelődnek.] A kölcsönös utalásban összefonódik az előre- és a visszautalás. Kölcsönös utalás az alany és állítmány egyeztetése. A szövegben első előforduláskor az alannyal egyeztetjük az állítmányt, a későbbiekben pedig elegendő az állítmány személyragjával visszautalni az alany számára és személyére. 
5.

A szövegkonnexitás szófaji kifejezőeszközei

A szöveggrammatika a szövegtan részterülete. Feladata, hogy feltárja a mondatok szöveggé fűzésének grammatikai feltételeit, azaz vizsgálja a szöveg lineáris grammatikai kapcsoltságát, vagyis konnexitását.

A szöveg konnexitása, vagyis a grammatikai összefüggés szöveggrammatikai eszközökkel teremtődik meg. Egyes szófajoknak kitüntetett grammatikai szövegszervező funkciójuk van:

· a névelőknek determináló-utaló,
· a névmásoknak, a határozószóknak helyettesítő-utaló,
· a fokozott mellékneveknek és sorszámneveknek utaló szerepük miatt.
A többi szófajnak inkább a szöveg szemantikai összefüggése szempontjából van szerepe.

A névelő

A névelőzés nyelvspecifikus kötöttségű. A határozott névelő egyrészt logikai megkülönböztetést szolgál a fogalom körének leszűkítésével vagy éppen az egész típusra, esetleg a főbb kategóriákra utalással, másrészt logikai funkció nélkül, szabályokhoz igazodva sok esetben előz meg tulajdon- vagy köznevet. Nyilvánvaló, hogy a megnevezett fogalom határozottságára akkor utalhat, ha az ismertnek tekinthető.

Névelőhasználatunk nem véletlenszerű, hanem a jelentés függvényeként szabályokhoz kötődik:

· A szövegelőzmény következtében szabályszerű, hogy első említéskor határozatlan névelővel vagy névelő nélkül szerepeltetjük a még meg nem határozott fogalmat, a másodszori előforduláskor azonban az azonosság éreztetésére már határozott névelősen említjük [pl.: Volt egyszer egy király és annak három fia. Volt a királynak egy almafája, amelyen aranyalmák termettek.]

A határozatlan névelő referenciális utasításként az utólagos, a szövegben még csak ezután megjelenő információra, a határozott névelő viszont az előzetes közlésre utal. A határozatlan névelő mindig a beszélő és a hallgató között végbemenő információátadás új elemét jelzi, és emiatt a befogadó figyelmét erőteljesen irányítja, a határozott névelő pedig, mivel csak fenntartja a névszóval jelölt fogalom változatlanságát, nem igényel feszült figyelmet.

· A beszédhelyzetből fakadóan addig nem említett szó is kaphat határozott névelőt.

· A kommunikáló felek előismeretének hatására is állhat főnév előtt határozott névelő.

· A nyelvi kód ismerete miatt is használhatjuk a határozott névelőt.

A névmás

Az egyik legjellegzetesebb konnexiós utalás a névmással való helyettesítés, azaz a pronominalizáció, amely elkerülhetővé teszi a szóismétlést, és utaló jellegénél fogva hozzájárul a korreferencia megteremtésével a szöveg konnexszé válásához (grammatikai megformáltságához). A névmásnak önmagában nincs jelölő szerepe, csakis a szituáció, a kontextus: az előzmény vagy folytatás állításainak függvényében töltődik fel jelentéssel.

· A főnévi névmások

A névmások közül is a főnéviek a leggyakoribb helyettesítő funkciójúak.

· A személyes névmás anaforikus konnexiós utasításként az antecedensre utal vissza, ezért az alanyi szerepű harmadik személyű névmás hiánya nem megnehezíti a megértést, hanem jelzi, hogy az első és második szövegmondatnak közös alanya van (implicit alany). A köznyelvi és szépirodalmi szövegekben csak hangsúlyos esetben fordul elő személyes névmás. Vannak azonban olyan esetek, amikor grammatikai okból nem törölhető az ő névmás.

· A mutató névmás is nagyon gyakori konnexitást megteremtő utaló elem. Tendenciaszerűen érvényesül az a szabály, hogy a palatális változatok az előzményre, a velárisak pedig a még csak ezután következőre utalnak.

· Birtokos névmás
· Határozatlan névmás
· Általános névmás
· Melléknévi névmások

· Névmási határozószók
A sorszámnév

Pl.: A szegény embernek a felesége meghalt, és ő egy másik asszonyt vett feleségül. Annak az asszonynak meg volt öt lánya. A legkisebb lánynak három szeme volt, a második lánynak négy szeme volt, a harmadiknak öt, a negyediknek hat, az ötödiknek pedig hét: egy leghátul, a nyakcsigolyáján volt.

Az ige

A konkrét igei jelentést egy általános értelmű igével (proverbum; pl.: csinál) lehet helyettesíteni, és ezáltal összefűzni a mondatokat.

6.

A szövegkonnexitás szöveggrammatikai kifejezőeszközei 

(ragozás, jelezés, idézés)

Utalás ragozással

Az utalás gyakran ragozással valósul meg, amikor például nyelvünk jellegzetessége szerint az 1. és 2. személyű névmás törlődik, mert egyértelművé teszi a cselekvőt a ragozás. 3. személyben az alany és az állítmány egyeztetése kölcsönös utalást teremt [pl.: Az udvaron gyerekek játszanak. Most éppen fogócskáznak.] 

A tárgyas igeragozás köztudottan utaló szerepű, mivel ilyenkor az igei személyrag a tárgy esetben álló névszóra is visszautal [pl.: A gyerekek új labdát kaptak. Sajnos nagyon hamar kilyukasztották.]

A birtokos személyragozás a szövegmondatokat átívelve is segítheti a szövegben létrejövő kapcsolódást [pl.: A rím az európai költészet főékessége – nem Európában született meg, hanem Afrikában. Eredetében jelképes utalás van a mivoltára nézve.]

Utalás jelezéssel

· Az igeidő fontos szövegszervező elem, mert az időszerkezet az igeidőkben realizálódik. Az igeidő-használat nyelvspecifikus jelenség. Az egymás utáni mondatok sorában az azonos grammatikai igeidő a valós vagy fiktív idő változatlanságát jelzi.

· A módjel a realitáshoz való viszonyítással tölt be utaló szerepet.

· A melléknév fokozása is utaló szerepű, mivel összehasonlításon alapul. A fokjel akkor feltűnő, ha az alapfokú forma is szerepel a kontextusban..

· A kiemelő jel azáltal teremt kapcsolatot a szövegben, hogy több dologhoz képest egyedít [pl.: Volt egyszer egy szegény ember, annak a szegény embernek volt két gyermeke. A nagyobbik lányka volt, a kisebbik pedig fiúcska.]

Az egyenes idézés

Az egyenes idézés sajátos eszköze a szöveggrammatikai utalásnak, mert ilyenkor a posztcedens nem csupán egyetlen szó, egyetlen mondat lehet, hanem például egy teljes levél is.

7.

A tematikai egység eszközei I. 

(az izotópia, a cím)

A szövegszemantika – a szövegtan egyik területe – a szöveg jelentéstana, a nyelvi jelek és jelentések szövegszintű viszonyát, a szöveg jelentésszerkezetét tárgyalja. A szöveg jelentése lehet explicit (kifejtett) és implicit (kifejtetlen, rejtett). A szövegszemantika szempontjából a kohézió megteremtésében meghatározó szerepe van az azonos témának. Az azonos téma átfogja a szöveg egészét vagy nagyobb szövegrészeket. A tematikai egység megalkotásának is megvannak a sajátos kifejezőeszközei:

Izotópia

Természettudományokból származó terminus. Azonos magtöltésű, de tömegükben eltérő atomokat jelöl ott. Greimas alkotta meg ebből az izotópia szakszót a nyelvészetben. Ő homogén jelentéssík értelemben használta. Eszerint az izotópia a szöveg egyértelműségét biztosító jelentéselemek ismétlődése. A közös tartalmi jegyek alapján megteremtődő olyan szemantikai viszony, amely a jelentésbeli egységet, egyértelműséget eredményező nyelvi elemismétlődéssel keletkezik.

Ahhoz, hogy a nyelvi jelek halmaza szövegként értelmezhető legyen, legalább egy izotóp síkjának lennie kell. A szöveg főtémáját hordozó szófaj többnyire főnév, és a témát megnevező főnévi szerkezetek láncából alakul ki az izotopikus folytonosság mint a kohézió egyik szükséges, de önmagában nem elégséges feltétele. 

Egyes szövegek (pl. a tudományos előadások és értekezések) szándékosan törekszenek az egyizotópiásságra, a témától el nem térésre a mondandó egyértelmű kifejezése érdekében.

A szövegeknek, különösen a művészieknek azonban több izotópiája is lehet, hiszen a művészi szöveg sokszor tudatosan a többértelműséget akarja elérni, mert hatásos az alapizotópia és más izotópiák közötti feszültség. Egy szövegben több izotópia több izotopikus láncot (fogalmi hálót) indít el. Az izotópiák közötti kapcsolatot a többjelentésű szavak, a metaforikus, metonimikus kapcsolatok teszik lehetővé.

A cím

Az egész szöveget jelezve deiktikus funkciójú. A szöveg globális kohézióját biztosítja a szöveg egészét átfogó témával, annak denotatív és konnotatív jelentésével, hangulatasszociáló jellegével. A jó cím a szövegnek tartalmi és hangulati jelképévé válik.

A címeket funkciójuk szerint típusokba sorolhatjuk:

· A témamegjelölő szerepű cím a szövegről a leglényegesebb információt közli: a szöveg tárgyát, ezért lehet belőle egyértelműen következtetni a tartalmára [pl.: Pomogáts Béla: Az újabb magyar irodalom].

· A címkeszerepű címre a rövidség, az egyszavasság jellemző [pl.: Németh László: Iszony].

· A reklámszerepű cím meghökkentő, újszerű voltával vált ki érdeklődést. A publicisztika figyelemfelkeltő volta miatt kedveli az ilyenfajta címeket [pl.: Jenki sem mehet biztosra].

· A cím műfajmegjelölő szerepet is betölthet [pl.: Tóth Árpád: Elégia egy rekettyebokorhoz].

A címek és a szöveg összefüggésének megközelítése szerint beszélhetünk a címek szövegbe való beszerkesztettségéről és a szövegből való kiemeléséről. A versek címe sokszor a mű valamelyik szó szerinti részlete. De a cím lehet a szöveg variánsa is.

8.

A tematikai egység eszközei II. 

(a fókuszmondat, tételmondat, kulcsszó, szemantikai progresszió, stb)

A fókuszmondat

A fókuszmondat, vagyis a szöveg lényegét magában foglaló, integráló erejű mondat jelentést adó, tartalmat szervező, azaz fókuszkohéziót teremtő szerepű. Az irodalmi művek fókuszmondatába bele van sűrítve minden, ami stilárisan és a szöveg szervezése szempontjából lényeges [pl.: Babits: Messze … messze – „Rabsorsom milyen mostoha, / hogy mind nem láthatom soha!]

A tételmondat

Szemantikai szempontból a bekezdés legfontosabb gondolata. A gyakorlatban ez többnyire a bekezdés első mondata (akkor ezt fejti ki a bekezdés), a közepén (itt bevezetése és befejezése van a bekezdésnek) és a végén (összefoglaló jellegű.

A szöveg indító és záró mondata

A szöveg indító és záró mondatának is fontos szerep jut a kohézió megteremtésében, különösen egymásra utalásukkor. A szövegek záró mondata sokszor azért lényeges, mivel a globális kohézió eszközeként a megoldást tartalmazza.

A kulcsszó

A kulcsszó jellegzetes eszköze a globális kohézió megteremtésének. Kulcsszónak nevezzük a szövegnek azt a tartalmi középpontban álló, témát megjelölő szavát, amely teljesen, részben vagy rokon értelmű párjával ismétlődik meg, sőt ennek szöveggyakorisága lényegesen magasabb a köznyelvi átlagos előfordulásnál.

A kulcsszók többnyire főnevek, mert a jelentéstani egyneműség, a tematikai azonosság fenntartásához ezek járulnak hozzá leginkább. A kulcsszó változása a szöveg strukturális tagolódásának is jele. Jellemző lehet egy író szövegeire általában is.

A szemantikai progresszió (kapcsolódás)

A szövegmondatok közötti tartalmi-logikai viszonyok is szemantikai összefüggést teremtenek. Ennek módjai különfélék lehetnek:

· A rész tárgyalását követheti az egész bemutatása vagy fordítva.

· Az egyes bemutatása után következik az általános vagy fordítva.

· Az ok indoklása után következhet a következmény megfogalmazása.

· A cél meghatározása adódhat tényfeltárásból.

· A múltban történtek után szólhat a szöveg a jelenről (idősíkok megteremtése).

· A fokozás a fogalomkört tágítja.

· A párhuzamba állítást az ellentét sok esetben kíséri, és ez a kettő kombinálódva alkotja a szöveget.

· A tartalmi felbontás részletezéshez vezet.

· A hasonlítás nemcsak egyetlen mondatban jelentkezhet, hanem egy szövegegységben hasonlatsorozattá terebélyesedhet.

· A gondolatjel, zárójel vagy két vessző közé tett közbevetés tartalmi célokat: pontosítást, helyesbítést szolgál:

Helyet jelölő szemantikai kötőelemek

A helyet jelölő szemantikai elemek egy földrajzi leírás magától értetődő velejárói és egyben helystruktúrájának megteremtői [pl.: völgy, barlang, környék, hegység, folyó, dombvidék, stb.]

Az időt jelölő szemantikai kötőelemek

Az időt jelölő szemantikai kötőelemek egy regény eseményközlésében természetes kísérő és kapcsoló mozzanatként hozzák létre a szöveg időszerkezetét [pl.: amikor, miközben, végül, stb.]

9.

A szemantikai korreferencia 

(ismétlés, szinonima, azonosítás)

A szöveg lineáris kohéziója kimutatható a fogalmi kategóriák egymásba épülésének nyomon követésével, a lexikai egységek jelentésbeli viszonyainak feltárásával. Megteremtésének eszközei a következők:

Korreferencia

A téma azonossága a kohéziónak nemcsak a szövegegészre, hanem a szervesen kapcsolódó résztémák egymáshoz fűzésére is értendő alapfeltétele. Ha a szöveg bizonyos elemei azonos valóságra utalnak, azaz teljesen vagy részlegesen megegyezik a referensük, ezért referenciálisan azonosak, akkor ezek a nyelvi elemek szemantikailag ekvivalensek, vagyis korreferensek. A szemantikai kapcsoltság jele a korreferens lexémák megléte, amelyek többféle módon alkothatnak összefüggést, izotópláncot.

· A korreferens nyelvi elemek kapcsolata korreferenciaviszony, amely szemantikai és szintaktikai szövegsajátosságokban testesülhet meg. A korreferencia igen tágan értelmezett fogalom, amelybe belefér:

· Egyszerű ismétlés

· Szinonimák

· Hiperonimák

· Hiponimák

· Antonimák

· Proformák

Ismétlés

A szemantikai azonosság, azaz az ekvivalenciaviszony legnyilvánvalóbb és leggyakoribb jele az azonos valóságdarabra utaló nyelvi jelek változatlan lexikai azonossága vagy variált ismétlése. Ennek különböző fajtái vannak: szótő-, szó-, szerkezet- és mondatismétlés.

Azonosítás

A szemantikai azonosság eszköze az ismétlésen kívül az azonosítás. Itt nem teljes változatlansággal ismétlődnek az azonos valóságdarabra utaló nyelvi jelek. Logikai szűkítésből vagy tágításból fakad. 

· A besorolás a kisebb fogalmi körből a nagyobba helyezést jelenti. A tulajdonnév a hiponim, a köznév a hiperonim, vagyis az előbbit, a szűkebb fogalmi körűt a szélesebb körűvel helyettesíti a szövegalkotó [pl.: Péter már iskolás. A kisfiú szeret tanulni.]

· Ritkábban a fordítottja is elképzelhető, hogy a hiperonimával való említést követi a közvetlen megnevezés, majd ezt felváltja a pronomen.

azonos értelmű szó (szinonima)

Rokon értelmű szó is, amely megközelítően ekvivalens jelentésű, megteremtheti a szemantikai összekapcsolódást: szinonim szavak, szinonim kifejezések, kontextuális szinonimák (csak a konkrét szövegben rokon értelmű szóként funkcionáló szinonimák).

Értelmezés

A szemantikai azonosság eszköze lehet a parafrázis. Ilyen az egynyelvű értelmező szótárak és a lexikonok minden értelmezést adó szócikke.

Körülírás

Gyakori, hogy a megnevezett fogalom mellett a perifrázis rokon értelmű nyelvi elemmel történik [pl.: Igaz, megmondta, hogy őtet azért hozza magával, hogy figyeljen. Többször is megmondta, hogy osztán nyitva lögyön a szömöd.]

Azonos alakú szó (homonima)

Az azonosság látszatát kelti a homonima [pl.: Két hét hány hét? (77)]

10.

A mezőösszefüggés és az asszociációs mező, a szemantikai hiány

Mezőösszefüggés

Tematikai mezőt, mezőösszefüggést teremtve a szavakat jelentésbeli kapocs fűzi valóságvonatkozás szempontjából olyan szavakhoz, amelyek azonos jelentésosztályba tartoznak fogalmi jegyeik alapján. A mezőösszefüggés rendszere többféleképpen létrejöhet:

· A köznévvel egyetlen jelentésmezőbe tartozó mellérendelt fogalmak (kohiponimia) fogalmi felbontásában, a felosztásban.

· Az alá- és fölérendelt fogalmak (nem- és fajfogalom, hiponima és hiperonima, specifikus főnév és generikus főnév) együttesen a teljes szerkezetű mezőösszefüggést teremtik meg [pl.: Az asztal fából vagy fémből készült, fedőlappal rendelkező, négylábú bútor.]

· Egy szóval helyi, időbeli, oki, rész-egész, stb. kapcsolatba kerülő fogalom is egy jelentésmezőn belül található.

· Alaki hasonlóság alapján [pl.: biliárdasztal, oltár].

· Funkcióbeli hasonlóság alapján [pl.: esztergapad, vágóasztal].

Az azonos osztályjegyekkel rendelkező szavak egy mezőösszefüggésbe tartoznak. Az azonos mezőösszefüggésbe tartozó szavak betölthetik a tematikus főnév szerepét. Ez azért lehetséges, mert az adott szemantikai mezőn belül társulhatnak egymással.

Asszociációs mező

Nem a logika diktálja a szavak összefüggését, csupán az, hogy a szavaknak is megvan a maguk asszociációs erőtere, amely tágabb körű a szemantikai jelentésmezőnél.

· Az asszociáció révén születő felsorolás nem tartalmaz fogalmi felbontást.

· Hasonlósági alapon is megszülethet asszociációból fakadó kohézió (hasonlattal, metaforával).

Mellérendelő kötőszók

A szövegmondatok egymáshoz fűzése, kevés kivételtől eltekintve mellérendelő jellegű (vagyis szemantikai-logikai természetű és nem grammatikai), ezért a mellérendelt tagmondatok kötőszavai alkalmasak összekötésükre. Mivel a mellérendelés szemantikai művelet, ezért a szövegszemantikába tartozik a mellérendelt szövegmondatok tárgyalása. 

Az összekapcsolódó, ún. folytatásos szövegmondatok között a tartalmi-logikai viszonyok kifejeződhetnek kötőszóval, de ( kötőszós formával is. Ahogy az összetett mondaton belül szokásos, ezt a kapcsolódást kitett mellérendelő kötőszóval (konnektor) tehetjük explicitté, de kötőszó híján is nagy biztonsággal felfejthetők a szövegmondatok közötti tartalmi-logikai viszonyok. A kapcsolatok, következtető és magyarázó mellérendelés „elkötőszótlanodó”, az ellenentétes és a választó viszont szigorúan „kötőszós természetű”

A kötőszó nemcsak mondatrészeket, tagmondatokat, hanem a szövegmondatnál nagyobb szövegegységek, a bekezdések kapcsolását is létrehozza. A bekezdés élén álló kötőszó annak a jele, hogy az utána következő mondatokkal szorosabb a kapcsolata, mint a megelőzőekkel.

Szemantikai hiány (ellipszis)

Az egyik legerősebb szövegkapcsoló természetű tulajdonság, és egyben a nyelvi gazdaságosság eszköze. Többféle módon keletkezhet szemantikai hiány:

· Az „üres mondat”-nak, azaz a meg nem fogalmazott, de odagondolható mondatnak a látens jelentése bár egyértelmű, de a formája különböző lehet.

· Az események tömörítése nyilvánvalóan a lényegtelen tartalmi elemek elhagyásával jár.

· A ballada esetében a műfaj velejárója a hiány, mert a tömörítés nyelvileg az esemény hézagos elmondásával valósul meg. A balladai homály szemantikai, szerkezeti hiányból ered. A sejtetés leggyakrabban a balladai homály eszköze.

· A prózai alkotások párbeszédeiben a hiányos mondatok a mindennapi társalgás természetességét tükrözik. Itt gyakori a kontextuális és a szituatív ellipszis (a hiány egyértelműen betölthető a szövegelőzményből, illetve a beszédhelyzetből).

· Az ellipszis speciális fajtái a félbehagyott mondatok eredményezte elhallgatások.

11.

A sikeres kommunikáció leglényegesebb pragmatikai tényezői 

(a kontextus, az aktuális tagolás)

A szövegpragmatika a szövegtan egyik jelentős területe. A szövegben felhasznált nyelvi jelek és a beszédpartnerek kapcsolatával, a beszédpartnerek egymáshoz való viszonyával, illetve a közlés körülményeivel foglalkozik. 

A szövegértéshez szükséges nyelvi (nyelvhez kötődő) tényezők

Közös nyelvűség

A szövegalkotó és a –befogadó közös nyelvűsége, a nyelvre vonatkozó ismeretanyaga alapfeltétel a kommunikáció sikeres létrejöttéhez.

A kontextus

A (tágabb és szűkebb) kontextus mint nyelvi szövegkörnyezet és a szituáció mint nem nyelvi beszédhelyzet természetes módon hozzájárul a szövegek alkotásához/értelmezéséhez. Szűkebb értelemben egy konkrét szövegszegmentum nyelvi környezete a kontextus, amelynek többféle szempontból is típusait lehet elkülöníteni:

· A szövegszegmentum kontextusa lehet a szöveg egy másik szegmentuma, vagy maga a szöveg.

· A kontextus aktuális vagy virtuális megléte alapján

· Szintagmatikus kontextus az aktuális,

· Paradigmatikus kontextus a virtuális jelenlétéből (feliratok esetében) adódik

· A szövegalkotás vagy –befogadás kontextusa alapján is kontextustípusok különíthetők el. Nem rögzített élőnyelvi szövegek esetében ez egybeesik, viszont sokszor ez a kettő eltér a szövegalkotás vagy a –befogadás idejének más társadalmi, történelmi, politikai viszonyai miatt.

Létezik olyan felfogás is, amely szerint van szövegen kívüli kontextus is, például a szöveghez képest maga az életmű, vagy parole értékű kontextusok is lehetnek, vagyis azok a szövegek, szövegtípusok, amelyekbe a konkrét szöveg besorolható, illetve langue értékű kontextusok, tehát azok a nyelvészeti paradigmák, amelyekbe beletartozik.

Tágabb értelemben a kontextus nemcsak a nyelvi tényezőket, hanem a nyelvvel összefüggő sajátságokat is magában foglalja: a közlő és a befogadó nyelvi műveltségével, előismereteivel összefüggő előfeltevések, hiedelmek, bennfoglalások és következtetések rendszerét, a közlő nyelvi viselkedését.

Aktuális tagolás

Egy mondat szintagmatikus tagolása állandó, nem múlik a szövegkörnyezeten. De mivel a mondat szövegbe van ágyazva, szórendje, hangsúlyozása, szórendje függ a megelőző mondattól, vagyis pragmatikai okokból szöveghez van kötve, aktualizált. A mondat aktuális tagolása a világról való háttértudásunk alapján meg végbe. Ez a tagolás gyakran eltér a standardtól: nem mindig az alany a téma, és az állítmány a réma. Az aktuális tagolás nem kommunikatív funkciója, hanem kontextuális függősége alapján bontja tagokra a mondatot. Ezért tárgyaljuk az aktuális tagolást a pragmatika témakörében.

A mondat tematikus és rematikus részének elkülönítése a nyelvtudományban Brassai Sámuelnél vetődött fel az 1860-as években. Ő ugyanis a mondatot mint közlésegységet ismertre és ismeretlenre bontotta. Visszhangtalan maradt akkor ez a felfogás. Századunk prágai nyelvészei (Rubeckoj) újból figyelmük középpontjában állították azonban ezt az elképzelést, és megalkották az aktuális tagolás fogalmát: „Az aktuális tagolás egy sajátos szabálysor, amely a közlés előzményének, a közlési szituációnak és a beszélő szándékának megfelelően rendezi a közlési egységek releváns elemeit: megállapítja sorrendjüket, hangsúlyozásukat és bevezet sajátos alaktani elemeket.” 

Az aktuális mondattagolásnak két fő fogalma van: a téma és a réma (=T–R) (téma – propozitum, topic – comment). A kontextus függvényében a téma az ismert, a réma a témához képest újságoló. 

A réma a mondatnak mind szemantikai, mind fonológiai szempontból nyomatékos része. Az egyik legfontosabb rémajelölő elem a magyarban az emfázis (értelmi tagolás, mondathangsúly). Pl.:

Péter Budapesten tanul. – Kimondatlan tagadás: nem máshol, hanem Budapesten.

-        =                  -

Péter Butapesten tanul. – Tanul, nem mást csinál.

-        -                  =

A mondat szórendje egyértelműsítheti az írott forma jelentését is, mivel aktuális tagolása szorosan összefüggésben áll vele. A magyarban szórendi alaptranszformációval ún. fókuszképés hajtható végre. A fókuszt három formai eszköz jelöli: a hangsúly, a szórend és az igekötő leválása. Pl.:

Tanul Péter Budapesten. – Az ige kerül fókuszhelyzetbe.

=

Péter tanul Budapesten. – ’nem más’

=

Fogódzók a téma-réma elkülönítésére

Ahol egyértelmű szóhasználat jellemző, ott a téma-réma használat is egyértelmű, nem lehet szó többértelműségről. Hol nem egyértelmű a téma-réma viszony, ott a következők segítenek eldönteni az aktuális jelentést:

· Kérdésteszt: A rémát megfelelő kiegészítendő kérdéssel lehet biztonsággal megállapítani, de a szövegelőzménytől függ, hogy a megfelelő kérdést tesszük-e fel, és ennek megfelelően változik a réma [pl.: A kertész kapál. – Ki kapál? v. Mit csinál a kertész?]

· Hangsúly: A réma mindig hangsúlyosabb, mint a téma.
· Szórend: A hangsúlyhoz kapcsolódik.
· A mondat hangsúlyos eleméhez kapcsolt tagadás [pl.: Ma megyünk a fogorvoshoz, nem holnap.]
· Kiemelés

· Grammatikai jellemzők: Szófaji szempontból a téma általában a határozott névelős főnév, névmás vagy birtokos személyragos főnév. A réma elsősorban igei szófajú, kérdőszó, tagadószó, határozatlan névelős vagy névelő nélküli főnév.
Mondattani szempontból a téma alany, idő- vagy helyhatározó, de tagadott nem lehet. A réma az állítmány, az ige tárgyi vagy határozós bővítménye.

· Szituáció

· Kontextus

· Előfeltevés

12.

A tematikus progresszió

A témák és a rémák láncszerű kapcsolódása teremti meg a szöveg tematikus strukturáját, a szöveg vázát, a tematikus progressziót. 

Daneš cseh nyelvész, aki az aktuális mondattagolás szövegszervező szerepét tárja fel, a téma tagolódását tipizálja. Eszerint a szövegek téma-réma kapcsolódása szempontjából ötféle típus különböztethető meg:

1. Egyszerű lineáris progresszió: Az első mondat rémája a második mondat témája lesz.
2. Végigfutó témájú progresszió (fejlődés végigfutó témával): Mindegyik mondatnak azonos a témája, de más az új információ, a réma. A változatlan témához újabb rémák kapcsolódnak.
3. Egy témából (hipertémából) levezetett témák progressziója (fejlődés levezetett témával): Van egy fő téma (hipertéma), amelyből levezethetők a szövegmondatok témái.
4. Többfelé ágazó réma: Az első mondat rémája két részből áll és ezekből ágazik el a következő két külön téma. Itt szövegépítkezéskor az első téma levezetése után következik csak a második.
5. Témafejlődés ugrással: A szöveg írója átugorja, nem fogalmazza meg újra, az olvasó viszont odagondolja a már ismert tényeket.
Ezek a modellek egy-egy szövegnél többféle variációban jelennek meg, keveredve.

13.

A pragmatikai előfeltevés (preszuppozíció), implikáció és következtetés (inferencia)

A szövegértéshez szükséges további nyelvi (nyelvhez kötődő) tényezők

Pragmatikai előfeltevés (preszuppozíció)

A szöveg jelentése nemcsak a szavakkal megfogalmazottakból születik, hanem beletartozik a ki nem fejtett előzmény is, amelyet tudottnak veszünk, ez az ún. előfeltevés (háttérfeltevés). Az olyan implicit jelentés, amelyet a beszélő adottnak, igaznak tekint, és a már megfogalmazottakból deríthető ki utólag.

A pragmatikai előfeltevés eltér a szemantikaitól, hiszen a szemantikában mondatok előfeltevéseiről beszélünk, a pragmatikában pedig a beszélő előfeltevéseiről. /Kiefer Ferenc/ [pl.: Ha hallgattál volna, bölcs maradtál volna. – nyilvánvaló az előfeltevés: ’nem hallgatott”]

Pragmatikai implikáció (bennfoglalás)

Az implikáció olyan megnyilatkozás, amely az adott beszédhelyzetben a szó szerinti jelentés mellett egy másik jelentést is kap. Olyan pragmatikai meghatározottságú bennfoglalás, amely se nem része, se nem következménye egy megnyilatkozásnak. Mivel a valós tényállások ismerete, az elképzeltek feltételezése szükséges a szövegalkotáshoz és –értelmezéshez, emiatt kihagyhatjuk a nyelvi közlésből a gondolatsorunk egyes részleteit, azokat, amelyek az implikáció révén kiegészültek, ezért explikálásuk mellőzhető [pl.: - Elfogyott a benzinem. – Van egy kút a sarkon túl.]

A pragmatikai előfeltevések különböznek a pragmatikai implikátumoktól, hiszen egy adott megnyilatkozáshoz tartozó nem nyelvi ismeretek pragmatikaiak ugyan, de nem előfeltevések. Ezzel szemben a pragmatikai előfeltevések olyan nyelvi természetű feltételezett jelentések, amelyek világismeretünkből fakadnak, de közben nyelvi elemhez kötődnek anélkül, hogy kihatnának annak grammatikai felépítettségére.

Pragmatikai következtetés (inferencia)

A szótári jelentésen kívül a szövegből kikövetkeztetett jelentés. A szövegből visszakövetkeztetéssel felfedhetjük az okot [pl.: Elfonnyadtak a palánták. – meleg volt és nem locsolták őket], de általánosításhoz is vezethet [pl.: Kati jelesen érettségizett, Zsolt bajnok lett. Így mindkét gyermekemnek szerencsés ez az év.]

14.

A szövegértelmezéshez szükséges egyéb nem nyelvi tényezők 

(közös előismeretek, a szituáció)

Közös előismeretek

A közös nyelvűségen belül a közös előismeretekre (konvencionális tudás, általános világtudás, tudati tartalék) is szükség van a szöveg értelmezéséhez. A közös előismeret hiánya megnehezíti vagy lehetetlenné teszi a szöveg értelmezését. Világismeretünkhöz sokféle tudás hozzátartozik. Pl.:

· Anyanyelvi szöveghagyomány

· Irodalmi tradíció

· Történelmi múlt

· Konvencionális vallásos szövegek, bibliai utalások

· Mitológiai tudás, népi hiedelmek

A szituáció

A szituáció a nem nyelvi tényezőket: a világ jelenségeinek adott térben és időben való elrendeződését jelenti. A szituációba beleértendők az objektív, a fiktív vagy a lehetséges világ beszédhelyzetei: az emberi viselkedést meghatározó társadalmi normák, a kommunikálók viszonya (alá-fölérendeltsége), személyisége, emberi magatartása, lelki beállítódása, műveltségi ismeretszintjei, funkciói; a közlő célja, szándéka, a befogadó megértési képességei; a közlés témája, tér- és idődimenziói, formái (magán, nyilvános, intézményes, közvetlen), stb. A beszédhelyzet megszabja a kommunikációt: ki, mit, hol, milyen eszközökkel, miért, hogyan, mikor, stb. beszéljen.

A szöveg szituációba ágyazottsága, szituativitása, beszédhelyzeti függősége nyilvánvaló. A Majd adok én neked! a szituacionális kerettől függően készséges segítségnyújtástól a veréssel való fenyegetésen át egészen a jövőre vonatkozó ígéretig vagy cselekvéshalogatásig sokféle értelmű lehet. De ilyenkor – funkcionálisan – ez a szöveg már nem ugyanaz a szöveg.

A kontextus és a szituáció szoros kapcsolatban áll, de összefüggésük nem megbonthatatlan. Hasonlóak abban, hogy mindkettő hatással van a szöveg jelentésére. Különböznek azonban abban, hogy a valós/fiktív személyek, dolgok nem mindig feleltethetők meg formálisan a grammatikai személyeknek.

15.

A szöveg szerkesztettségének általános jellemzői

A szöveg alkotóelemeinek egymásra épülése teremti meg a szövegszerkezetet. A mindennapi élet beszélt és írott nyelvi szövege szerkesztmény (konstruktúra), vagyis a nyelvi jelek együtteséből alakult összefüggésrendszer. A művészi alkotás ezzel szemben már strukturált, mert mint kész műnek megszerkesztettsége, azaz struktúrája van, amelyben minden apró elem az egész függvénye, és kiszámított helyéből fakad szerepe, értéke.

A kompozicionális konnexitás, vagyis a szöveg szerkezeti összefüggése teremti meg a szövegszerkezetet. A jól átgondolt szövegszerkezet sajátossága, hogy a mondandó lényegét magába sűrítő egyetlen fókuszmondatra épül, és a mondatok tartalmi és grammatikai szempontból is kötődnek egymáshoz, a szövegösszetartó erő következtében láncszerűen kapcsolódnak. Ezáltal lesz a szöveg szerkezetileg összekapcsolt, strukturált. A szöveg strukturális sajátossága tagoltsága, összetevőinek egymásutánisága (linearitása) és egymásra épülése (hierarchiája). Ezek együtt teremtik meg globalitását.

A linearitás adja a szöveg legalapvetőbb jellemzőjét, azt, hogy a szövegszerkezet mindig egyenes vonalúan bomlik ki: a nyelvi jelek meghatározott sorrendiségében, főként térbeli, időbeli és ok-okozati egymásutániságában. A sorrendiség eredménye a kontinuum. 

Deme funkcionális elmélete szerint a szöveg megszerkesztettsége többszörös beszerkesztettségétől függ (a szituáció, a közös tudati tartalékba való beszerkesztettségétől). A szöveg strukturális elrendeződésének kisebb egységei (szegmentumai) be vannak szerkesztve a makrostrukturális egységekbe, így lesz a szövegszerkezet hierarchikus. A szemantikailag-szintaktikailag sajátosan kapcsolt szövegmondatok alkotják a mondattömböt, ennek jellegzetes fajtáját: a konstrukciótípust, illetve a bekezdést. A bekezdések mint a legnagyobb mikroszerkezeti egységek hozzák létre a makroszerkezeti egységeket, és ezek egymásba épüléséből születik meg végül is a szöveg. Minden szövegegység önmagában is megszerkesztett, és ugyanakkor be is szerkesztett a felette álló szövegegységbe. A beszerkesztettség jelei, kifejezőeszközei:

· A komponensek sorrendje

· A kötőszók

· Az utalások.

16.

A szöveg mikroszerkezeti egységei 

(a szövegmondat, kapcsolódásuk típusai, a mondattömb)

A szöveg mikroszerkezeti egységei közvetlenül csak a makroszerkezeti elemek építőkövei, így sem a szövegtípusba tartozás, sem a szöveg szempontjából nem meghatározó jellegűek.

A szövegmondat

A szövegszerkezet alapegysége a szövegmondat, azaz mondategész, amely az alsóbb nyelvi szintek felől nézve szerkesztmény (konstrugma), funkcionálisan közléselem (kommunéma), elemi szövegegységként textéma. A szövegmondat önmagában is közlésértékű lehet a szöveg mikroszerkezetének legkisebb egységeként mint

· Egyszerű mondat

· Mellérendelt összetett mondat a maga egészében

· Alárendelő összetett mondat a maga egészében.

Gyakran átszegmentálással a tartalom sérülése nélkül transzformálhatók az összetett mondatok mellérendelő tagmondatai önálló szövegmondatokká és fordítva, mégis a mellérendelő összetett mondatot a maga egészében kell a szöveg mikroszerkezeti egységének tekinteni (főként az irodalmi szövegekben az alkotó értelmi tagolását tiszteletben tartva).

Az alárendelő összetett mondat tagmondatai önmagukban sem tartalmilag, sem szerkezetileg nem teljesek, ezért sem a fő-, sem a mellékmondat tagmondatai egymástól függetlenül nem állhatnak meg.

A szövegmondat alapsémaszerűen a téma megismétlésével indít, majd egy fontosabb elem vezet a rémához, és ezután esetleg egy rövid lezáró és egyben átvezető résszel a következő mondathoz kapcsol. Hírértékét tekintve így lehetne rajzzal, egy ún. kommunikációs alapgörbével kifejezni, szimbolizálni az információs-kommunikációs fajsúlykülönbségekből fakadó dinamikai eltéréseket. 

A szövegmondatok kapcsolódásának típusai

· Folytatásos szövegmondatok

A folytatásos szövegmondatokban a tartalmi-logikai kapcsolás szoros szövést eredményez (szinszemantikus = összekapcsolt mondat), ezért a szöveg szintjén domináns szövegszervező szerepű akkor is, ha a szemantikai (tartalmi-logikai) elemek sok esetben jelöletlenek.

· Nem folytatásos szövegmondatok

A nem folytatásos szövegmondatokból felépülő szöveg izolált mondatai nem folytonos gondolatsort jeleznek, mivel ilyenkor a szomszédos szövegmondatok nem kapcsolódnak egymáshoz (autoszemantikus = önálló mondat) sem grammatikai, sem lexikai eszközzel, még lazább szövéssel sem. Természetes, hogy ilyenkor kötőszó nincs, és a kötőszó hiányához nem kapcsolható tartalmi-logikai funkció. Így ezek nem tarthatók ( kötőszós mondatoknak.

A nem folytatásos szövegmondatokból való építkezésnek a jele a mondatonként állandóan változó alany. A mondatról mondatra változó modalitás is diszkontinuus mondatfüzért eredményez a lelki földúltság nyilvánvaló tüneteként.

A mondattömb

A mondatot nemcsak megszerkesztettsége jellemzi, hanem beszerkesztettsége is. Ettől lesz a szöveg szöveg. /Deme/ Vagyis a szövegmondatok közvetlenül a mondattömbbe, azaz a szövegmondatok tartalmi-logikai egységébe vannak beépítve. Szemantikai utalással is jelölhető a mondattömb mint szegmentum határa [pl.: Már említettük, hogy…]

17.

A bekezdés jellemzői

A szöveg szemantikai-logikai, szintaktikai-intonációs-tipográfiai szegmentuma az írott szövegben a bekezdés (paragrafus), amely az egyik bentebb kezdéstől a másik bentebb kezdésig tart, rendszerint szövegmondatok együtteseként. De természetesen egyetlen mondat is állhat bekezdésértékben. A bekezdés nem formai jegy csupán, hanem funkciója a téma tagolódásának vizuális jelölése.

Becker amerikai nyelvész felfogása szerint a bekezdéseket, illetve az ezeket alkotó tagmémákat (nyelvtani alapegységeket) azonos fogalomra vonatkozó főnevek és névmások (ekvivalenciaosztályok) hálózzák be és tartják össze, ugyanakkor a bekezdések és a tagmémák összekapcsolódását és elhatárolódását grammatikai elemek (igeidő, -mód, szám, személy változásai) is jelzik.

A szövegmondatok vagy mondattömbök a lényeget sűrítő ún. tételmondat köré csoportosulva magasabb szintű tartalmai-szerkezeti mikroegységgé: bekezdéssé szerveződnek. Ez a legnagyobb mikroszerkezeti egysége a prózának. A szöveg belső szegmentációjával ezt vizuálisan és akusztikusan is jelöljük: az írásban beljebb kezdéssel, beszédben szünettartással.

A bekezdés felépítettsége szokványosan általában hármas tagolódású: tételre, kifejtésre és záradékra bomlik. A tételmondat azzal, hogy a bekezdés tartalmi összegzését fejezi ki, a szöveg globális kohézióját biztosítja. Ez a bekezdés szervező mondata, többnyire nyitott mondatként, a gondolkodás kiindulópontjául szolgáló tételt fogalmazva meg, ezt követi a tétel magyarázatát szolgáló kifejtés, majd a relatív zártságot biztosító konklúzió.

Bár a bekezdés jobbára tételmondattal szokott indulni, természetesen ennek helye nincs megkötve, szerepelhet a bekezdés végén is, és ilyenkor következtetést fogalmaz meg. Állhat a tételmondat a bekezdés közepére helyezve is, ilyenkor mintegy a bekezdés elejét és végét összekötő szerepű.

Új bekezdést szokás indítani új tartalmi egység határán. Így tehát a bekezdés a tematikai azonosság és elkülönülés érzékeltetője is, bár a bekezdés esetleg a tartalmi kitérés elkülönítésére is szolgálhat.

A bekezdés megszerkesztettségének főbb jelei, kifejezőeszközei:

· A nyelvi elemismétlődés láncszerű kapcsolatot eredményez.

· A kötőszós megfogalmazás tartalmi-logikai viszony jele.

· A konstrukciós hiány is fontos strukturáló eszköz.

18.

A makroszerkezeti egységek jellemzői

A szöveg makroszerkezeti egysége tartalmilag és többnyire formailag is elkülönülő, a mondatnál nagyobb olyan funkcionális szövegrész, amelynek szerepe a szövegtípus szempontjából releváns, megléte pedig a szöveg aspektusából nélkülözhetetlen.

A bekezdések összekapcsolódásából formálódnak a szöveg makroszerkezeti egységei mint a prózaszövegek egyetemes szövegjellemzői. Az antik retorikák elnevezései szerint ezek a bevezetés, tárgyalás, befejezés, és ezekből alakul ki a szövegegész.
A bevezetés a téma fölvetésére vagy hangulati indítására való makroszerkezeti egység. A sztereotip meseküszöbök (pl.: Hol volt, hol nem volt…) például nem kizárólag a szöveg elhatárolását szolgálják, hanem nagyon fontos eszközei a légkörteremtésnek. Mivel hatásos bevezetéssel lehet a szónoknak a hallgatóság figyelmét magára és beszédére irányítania, ezért meghatározó jelentőségű ez a szövegszegmentum. A bevezetésnek olyan szerepűnek kell lennie, amely a textust összeköti a főtétellel.

A tárgyalás a legterjedelmesebb és tartalmilag a legfontosabb makroszerkezeti egység, mert ez tartalmazza a téma alapos kifejtését: a dolgok leírását, a történések elbeszélését, az események párhuzamos vagy egymásba kapcsolódó szálait a szöveg hely- és időstruktúrájában, az álláspontok melletti érvelést, stb. Maga a tárgyalás is tovább bontható tartalmi egységekre.

A befejezés a tárgyalásban kifejtettek következményét, összefoglalását, érzelmi lezárását nyújtja. A mesék egyik jellegzetessége a happy endes sztereotip mesezárlat. Az érzelmek felkeltése is része lehet a befejezésnek: a rokonszenv a szónok és ellenszenv, harag az ellenfél iránt. Legfontosabb szerepe azonban, hogy megéreztesse a beszéd lezártságát.

A makroszerkezeti egységek terjedelme, aránya tartalmi súlyuknak megfelelő, vagyis mivel a mondandó szempontjából a tárgyalásban megfogalmazott kifejtésnek van a legnagyobb jelentősége, ezért a szövegnek ez a leghosszabb része.

A makroszerkezeti részek megléte vagy hiánya alapján szokás teljes és hiányos szövegről beszélni. A szövegek általában teljes szerkezetűek, azaz mindhárom makroegység megtalálható bennük. Ahhoz, hogy szövegről beszélhessünk, legalább az egyik fő rész megléte szükséges, amely egy mikroszerkezeti egységnyi.

